ທ່ານຟ້າມບີ່ງມິງ, ກຳມະການກົມການເມືອງ, ຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດ. (ພາບ: vov.vn)
ວກ. ອອນໄລ - ປີ 2016 ໄດ້ອັດລົງດ້ວຍບັນດາການຜັນປ່ຽນຢ່າງສັບສົນ ແລະ ຄາດເດົາຍາກ ຂອງສະພາບການຢູ່ພາກພື້ນ ແລະ ສາກົນ. ເສດຖະກິດໂລກບໍ່ມີຄວາມໝັ້ນຄົງ, ຄວາມເຕີບໂຕໄດ້ຫລຸດລົງເຖິງລະດັບຕ່ຳສຸດໃນຫຼາຍປີທີ່ຜ່ານມາ. ບັນດາຂະບວນການ ປະຊາລາດນິຍົມ, ລັດທິຊາດນິຍົມ ໄດ້ເພີ່ມຂຶ້ນ. ເຫດການສະເໜີການອອກຈາກສະຫະພາບເອຣົບຂອງສະຫະລາຊະອານາຈັກ ຫຼື ເບຣ໊ກຊິດ (Brexit) ແລະ ບັນດາການປ່ຽນແປງທາງດ້ານການເມືອງ ຢູ່ໃນຫຼາຍປະເທດ ໄດ້ເກີດຂຶ້ນຢ່າງກະທັນຫັນ. ຂະບວນວິວັດໂລກາພິວັດ, ການເຊື່ອມໂຍງສາກົນ ກຳລັງຢືນຕໍ່ໜ້າສິ່ງທ້າທາຍຫຼາຍຢ່າງ. ການແຂ່ງຂັນດ້ານຍຸດທະສາດ ແລະ ການໂຮມກຳລັງລະຫວ່າງບັນດາປະເທດໃຫຍ່ ກໍ່ຜັນແປຢ່າງສັບສົນ ຊຶ່ງໄດ້ສົ່ງຜົນກະທົບແຕ່ຫຼາຍທິດ ເຖິງບັນດາປະເທດຂະໜາດກາງແລະນ້ອຍ. “ຈຸດຮ້ອນ” ຕ່າງໆຢູ່ຕາເວັນອອກກາງ, ອາຊີຕາເວັນອອກ, ອາຊີໃຕ້ ສືບຕໍ່ປຶກຕັນ ບໍ່ມີທາງອອກ, ບາງເວລາອາດຈະເກີດເປັນໄພສົງຄາມລະເບີດຂຶ້ນ. ການພິພາດຊ່ວງຊິງກັນດ້ານອະທິປະໄຕ, ເຂດແດນ, ເຂດທະເລ, ໝູ່ເກາະທະເລ, ຊັບພະຍາກອນ ຍັງສະແດງອອກຢ່າງດຸເດືອດ ເຊິ່ງໃນຂະນະນັ້ນ ບັນດາສິ່ງທ້າທາຍຕໍ່ຄວາມສະຫງົບທີ່ບໍ່ເປັນແບບດັ້ງເດີມຄື ການປ່ຽນແປງດິນຟ້າອາກາດ, ຄວາມປອດໄພດ້ານແຫຼ່ງນ້ຳ, ຄວາມສະຫງົບປອດໄພດ້ານເຄືອຂ່າຍ ອິນເຕີເນັດ, ການອົບພະຍົບ, ການກໍ່ການຮ້າຍ... ໄດ້ເກີດຂຶ້ນຢ່າງເຄັ່ງຮ້ອນ ເຊິ່ງໄດ້ນາບຂູ່ຄວາມສະຫງົບປອດໄພ ແລະ ສະຖຽມລະພາບຂອງຫຼາຍປະເທດ, ໃນນັ້ນມີປະເທດຫວຽດນາມ.
ໃນແຜ່ນພາບລວມທີ່ມີລາຍສີເທົາຫຼາຍຄືແນວນັ້ນ, ອາຊີ - ປາຊີຟິກ ສືບຕໍ່ພົ້ນເດັ່ນຂຶ້ນ ເປັນເຂດພັດທະນາຢ່າງຂະຫຍັນຂັນເຄື່ອນທີ່ສຸດຢູ່ໃນໂລກ. ອາຊຽນ ຍັງຄົງບັນລຸລະດັບຄວາມເຕີບໂຕເສດຖະກິດສະເລ່ຍປະມານ 5%, ຍູ້ແຮງຄວາມພະຍາຍາມກໍ່ສ້າງປະຊາຄົມ, ສືບຕໍ່ຮັກສາພາລະບົດບາດເປັນໃຈກາງໃນບັນດາໂຄງປະກອບຢູ່ພາກພື້ນ. ພາລະບົດບາດຂອງກົດໝາຍສາກົນໃນການແກ້ໄຂບັນດາຂໍ້ຂັດແຍ້ງພິພາດຢູ່ພາກພື້ນ ກໍ່ໄດ້ຮັບການເອົາໃຈໃສ່ຂອງຫາງສຽງມະຫາຊົນສາກົນຫຼາຍກວ່າເກົ່າ, ພິເສດແມ່ນ ພາຍຫຼັງຄຳຕັດສິນສຸດທ້າຍໃນວັນທີ 12 ກໍລະກົດ 2016 ຂອງສານອະນຸຕາໂຕຕຸລາການ ໃນຄະດີຟີລິບປີນ ຮ້ອງຟ້ອງກ່ຽວກັບທະເລຕາເວັນອອກ.
ໃນສະພາບການດັ່ງກ່າວນັ້ນ, ວຽກງານພົວພັນຕ່າງປະເທດຂອງຫວຽດນາມສືບຕໍ່ໄດ້ຜັນຂະຫຍາຍຢ່າງເປັນເຈົ້າການ, ຕັ້ງໜ້າ, ມີຈຸດໜັກໃຈກາງ, ເອົາໃຈໃສ່ເຖິງປະສິດທິຜົນ, ຮັບໃຊ້ຢ່າງໄດ້ງານໃຫ້ແກ່ເປົ້າໝາຍການພົວພັນຕ່າງປະເທດ “ຮັບປະກັນຜົນປະໂຫຍດສູງສຸດຂອງປະເທດຊາດ - ບ້ານເມືອງ” ທີ່ກອງປະຊຸມໃຫຍ່ຜູ້ແທນທົໍ່ວປະເທດຄັ້ງທີ XII ຂອງພັກໄດ້ວາງອອກ ດ້ວຍຫ້າທິດທາງຕົ້ນຕໍ່ດັ່ງລຸ່ມນີ້:
ທີໜຶ່ງ, ພວກເຮົາໄດ້ຈັດຕັ້ງການເຊື່ອມຊືມ ແລະ ຫັນເປັນລະອຽດ ບັນດານະໂຍບາຍກ່ຽວກັບການພົວພັນຕ່າງປະເທດໃຫຍ່ ຂອງກອງປະຊຸມໃຫຍ່ຄັ້ງທີ XII ຢ່າງຮີບດ່ວນ, ພິເສດແມ່ນການຂະຫຍາຍ ເພີ່ມເຕີມອັນໃໝ່ ກ່ຽວກັບແນວທາງເຊື່ອມໂຍງສາກົນ. ພາຍຫຼັງທີ່ກອງປະຊຸມໃຫຍ່ໄດ້ອັດລົງ, ລັດຖະບານໄດ້ຈັດຕັ້ງຊີ້ນຳບັນດາອົງການທີ່ກ່ຽວຂ້ອງ ກໍ່ສ້າງໂຄງການຕີລາຄາສັງລວມຂະບວນວິວັດການເຊື່ອມໂຍງເສດຖະກິດສາກົນ ນັບແຕ່ເວລາຫວຽດນາມ ໄດ້ກາຍເປັນສະມາຊິກ ອົງການການຄ້າໂລກ (WTO), ຊີ້ໃຫ້ເຫັນບັນດາເຫດການທີ່ພາໃຫ້ເກີດມີຂໍ້ຈຳກັດຕ່າງໆ ຂອງຂະບວນວິວັດການເຊື່ອມໂຍງໃນເວລາທີ່ຜ່ານມາ ຢ່າງກົງໄປກົງມາ, ມີການວິເຄາະໄຈ້ແຍກຢ່າງເລິກເຊິ່ງ ກ່ຽວກັບບັນດາກາລະໂອກາດ ແລະ ສິ່ງທ້າທາຍທີ່ມາຈາກການປະຕິບັດບັນດາສັນຍາການຄ້າເສລີຮຸ່ນໃໝ່, ສະເໜີການກຳນົດທິດເພື່ອຍົກສູງປະສິດທິຜົນຂອງຂະບວນວິວັດການເຊື່ອມໂຍງໃນໄລຍະໃໝ່. ໃນເດືອນພະຈິກ 2016, ຄະນະບໍລິຫານງານສູນກາງພັກ ໄດ້ຮັບຮອງເອົາມະຕິສະບັບເລກທີ 06-NQ/TW, ລົງວັນທີ 5 ພະຈິກ 2016, ວ່າດ້ວຍ “ປະຕິບັດຂະບວນວິວັດການເຊື່ອມໂຍງເສດຖະກິດສາກົນ ຢ່າງມີປະສິດທິຜົນ, ຮັກສາຄວາມໝັ້ນຄົງທາງດ້ານການເມືອງ - ສັງຄົມ ໃນສະພາບການທີ່ຫວຽດນາມເຂົ້າຮ່ວມບັນດາສັນຍາການຄ້າເສລີຮຸ່ນໃໝ່”. ຂະແໜງການພົວພັນຕ່າງປະເທດກໍ່ໄດ້ຈັດຕັ້ງກອງປະຊຸມການພົວພັນຕ່າງປະເທດຄັ້ງທີ 29 ດ້ວຍຫົວຂໍ້ “ຍົກສູງປະສິດທິຜົນວຽກງານການພົວພັນຕ່າງປະເທດ ແລະ ການເຊື່ອມໂຍງສາກົນ, ປະຕິບັດແນວທາງພົວພັນຕ່າງປະເທດຂອງກອງປະຊຸມໃຫຍ່ຄັ້ງທີ XII ຂອງພັກ ຢ່າງສຳເລັດມີໄຊ” ແນໃສ່ເຊື່ອມຊືມແນວທາງພົວພັນຕ່າງປະເທດ ຂອງກອງປະຊຸມໃຫຍ່ຄັ້ງທີ XII ໃຫ້ທັນເວລາ, ກຳນົດຈຸດໜັກໃຈກາງຂອງວຽກງານການພົວພັນຕ່າງປະເທດໃນເວລາຕໍ່ໄປ ແລະ ເພື່ອຊອກຫາບັນດາມາດຕະການໃໝ່, ວິທີເຮັດວຽກໃໝ່, ປະສານສົມທົບຢ່າງແໜ້ນແຟ້ນກັບການປ້ອງກັນຊາດ, ປ້ອງກັນຄວາມສະຫງົບ, ເສດຖະກິດ... ເພື່ອຮັບໃຊ້ບັນດາເປົ້າໝາຍພັດທະນາ, ປົກປັກຮັກສາຄວາມສະຫງົບປອດໄພ ຂອງປະເທດຊາດ ໃຫ້ມີປະສິດທິຜົນຍິ່ງຂຶ້ນ.
ທີສອງ, ພວກເຮົາກໍ່ໄດ້ມີການຜັນຂະຫຍາຍຢ່າງແຂງແຮງ ບັນດາການເຄື່ອນໄຫວພົວພັນຕ່າງປະເທດ, ເປັນຕົ້ນແມ່ນເຄື່ອນໄຫວການພົວພັນຕ່າງປະເທດຂັ້ນສູງ ໂດຍຖືວ່ານີ້ແມ່ນທິດທີ່ສຳຄັນເພື່ອພາໃຫ້ການພົວພັນໄປສູ່ລວງເລິກ, ມີຄວາມໝັ້ນຄົງ, ນຳເອົາຜົນປະໂຫຍດອັນແທ້ຈິງມາໃຫ້ປະເທດຊາດ. ໃນປີທີ່ຜ່ານມາ, ການນຳພັກ ແລະ ລັດຫວຽດນາມ ໄດ້ປະຕິບັດການຢ້ຽມຢາມຕ່າງປະເທດ 16 ຄັ້ງ; ຕ້ອນຮັບການນຳຂັ້ນສູງຂອງປະເທດຕ່າງໆທີ່ມາຢ້ຽມຢາມຫວຽດນາມ ເປັນຈຳນວນເກືອບ 30 ທ່ານ. ໃນນັ້ນ, ຫວຽດນາມ ໄດ້ເອົາໃຈໃສ່ພິເສດເຖິງການແລກປ່ຽນຄະນະຜູ້ແທນຂັ້ນສູງ ກັບບັນດາປະເທດເພື່ອນບ້ານໃກ້ຄຽງ ຄື ລາວ, ກຳປູເຈຍ, ຈີນ; ກັບບັນດາປະເທດ ອາຊຽນ, ຄື ສິງກະໂປ, ມຽນມາ, ບຣູໄນ, ຟີລິບປີນ; ກັບບັນດາປະເທດໃຫຍ່, ຄື ອາເມລິກາ, ລັດເຊຍ, ຍີ່ປຸ່ນ, ອີນເດຍ, ຟຣັ່ງ ແລະ ບັນດາປະເທດເພື່ອນມິດທີ່ເປັນມູນເຊື້ອ, ຄື ກູບາ, ອີຣານ... ບັນດາການເຄື່ອນໄຫວພົວພັນຕ່າງປະເທດອັນສຳຄັນນີ້ ໄດ້ຜັນຂະຫຍາຍຕາມທິດນັບມື້ນັບເພີ່ມລະດັບຄວາມແຊກຊ້ອນຜົນປະໂຫຍດລະຫວ່າງ ຫວຽດນາມ ແລະ ບັນດາຄູ່ຮ່ວມມືຍຸດທະສາດ ຂຶ້ນຕື່ມອີກ, ຍົກສູງປະສິດທິຜົນຂອງບັນດາກົນໄກຮ່ວມມື ແລະ ເພີ່ມທະວີຄວາມເຊື່ອໝັ້ນທາງດ້ານການເມືອງລະຫວ່າງສອງຟ່າຍ. ຄຽງຄູ່ກັນນັ້ນ, ພວກເຮົາກໍ່ໄດ້ນຳໃຊ້ຢ່າງມີປະສິດທິຜົນກວ່າເກົ່າ ກ່ຽວກັບບັນດາກົນໄກທີ່ໄດ້ສ້າງຕັ້ງຂຶ້ນແລ້ວ ໂດຍຜ່ານການແລກປ່ຽນຂັ້ນສູງ ເພື່ອແກ້ໄຂບັນດາບັນຫາທີ່ເກີດຂຶ້ນໃນການພົວພັນກັບບັນດາຄູ່ຮ່ວມມື ໃຫ້ທັນເວລາ.
ທີສາມ, ພວກເຮົາກໍ່ໄດ້ມີການຍູ້ແຮງວຽກງານຊາຍແດນ, ເຂດແດນ, ປັບປຸງ “ຮົ້ວຮາວ” ຂອງປະເທດຊາດ. ໃນປີ 2016, ພວກເຮົາໄດ້ສຳເລັດ ໂຄງການປັກຫຼັກໝາຍຖີ່ ແລະ ບູລະນະລະບົບຫຼັກໝາຍຊາຍແດນປະເທດ, ລົງນາມໃນອະນຸສັນຍາວ່າດ້ວຍເສັ້ນຊາຍແດນ ແລະ ຫຼັກໝາຍຊາຍແດນປະເທດ, ສັນຍາວ່າດ້ວຍລະບຽບການການຄຸ້ມຄອງຊາຍແດນ ແລະ ດ່ານຊາຍແດນກັບ ສປປ ລາວ; ປະຕິບັດວຽກງານການແບ່ງເຂດ, ປັກຫຼັກໝາຍຊາຍແດນປະເທດເທິງບົກກັບ ລາຊະອານາຈັກກຳປູເຈຍ ໄດ້ສຳເລັດຫຼາຍກວ່າ 83%. ພວກເຮົາກໍ່ໄດ້ຜັນຂະຫາຍສັນຍາວ່າດ້ວຍການຂຸດຄົ້ນຊັບພະຍາກອນດ້ານທ່ອງທ່ຽວທີ່ຕາດ ບ້ານຢົກ ແລະ ສັນຍາວ່າດ້ວຍການໄປມາຢ່າງເສລີຂອງເຮືອກຳປັ່ນຢູ່ປາກແມ່ນ້ຳ ບາກລວນ ກັບ ສປ ຈີນ. ກ່ຽວກັບບັນດາບັນຫາໃນທະເລ, ພວກເຮົາໄດ້ດຳເນີນການເຈລະຈາກ່ຽວກັບການກຳນົດຈັດແບ່ງເຂດເສດຖະກິດພິເສດກັບ ອິນໂດເນເຊຍ, ສືບຕໍ່ແລກປ່ຽນ, ເຈລະຈາຂັ້ນລັດຖະບານ ກ່ຽວກັບອະທິປະໄຕຊາຍແດນເຂດແດນກັບ ສປ ຈີນ, ຮ່ວມກັນກັບອາຊຽນ ຊຸກຍູ້ການປະຕິບັດຖະແຫຼງການກ່ຽວກັບວິທີປະພຶດຂອງບັນດາຝ່າຍຢູ່ທະເລຕາເວັນອອກ (DOC) ໃຫ້ມີປະສິດທິຜົນ, ສ້າງປະມວນຂໍ້ກຳນົດກ່ຽວກັບວິທີປະພຶດຢູ່ທະເລຕາເວັນອອກ (COC) ຂຶ້ນໂດຍໄວ...
ທີສີ່, ໃນບັນດາການເຄື່ອນໄວພົວພັນຕ່າງປະເທດຫຼາຍຝ່າຍ, ພວກເຮົາກໍ່ໄດ້ຫັນປ່ຽນຢ່າງແຂງແຮງ ຈາກ “ເຂົ້າຮ່ວມ” ມາເປັນ “ເຂົ້າຮ່ວມຢ່າງເປັນເຈົ້າການ ແລະ ຕັ້ງໜ້າ” ຕົວຈິງ ເຂົ້າໃນຂະບວນວິວັດການກໍ່ສ້າງ ແລະ ວາງເກນກຳນົດລວມ ຂອງບັນດາອົງການ, ເວທີປາໄສຢູ່ພາກພື້ນ ແລະ ສາກົນ. ພວກເຮົາໄດ້ປະກອບສ່ວນຢ່າງຕັ້ງໜ້າເຂົ້າໃນການເຄື່ອນໄຫວຂອງເວທີປາໄສການຮ່ວມມືເສດຖະກິດອາຊີ - ປາຊີຟິກ (APEC), ອົງການຈັດຕັ້ງບັນດາປະເທດໃຊ້ພາສາຝຣັ່ງ (OIF), ທະນາຄານລົງທຶນກໍ່ສ້າງພື້ນຖານໂຄງລ່າງ ອາຊີ (AIIB), ກົນໄກຮ່ວມມືແມ່ນ້ຳຂອງ - ຫຼານກັງ, ສະມັດຊາໃຫຍ່ລັດຖະສະພາລະຫວ່າງຊາດອາຊຽນ (AIPA), ສະຫະພັນລັດຖະສະພາສາກົນ (IPU); ຈັດຕັ້ງບັນດາກອງປະຊຸມສຸດຍອດຍຸດທະສາດການຮ່ວມມືເສດຖະກິດ ອີຣະວະດີ - ເຈົ້າພະຍາ - ແມ່ຂອງ (ACMECS) ຄັ້ງທີ 7, ກອງປະຊຸມສຸດຍອດຍຸດທະສາດການຮ່ວມມື ກຳປູເຈຍ - ລາວ - ມຽນມາ - ຫວຽດນາມ (CLMV) ຄັ້ງທີ 8, ເວທີປາໄສເສດຖະກິດໂລກ (WEF) ກ່ຽວກັບເຂດແມ່ນ້ຳຂອງ ຄັ້ງທຳອິດ ໄດ້ຮັບຜົນສຳເລັດຢ່າງຈົບງານ. ບັນດາຂໍ້ສະເໜີ, ຄວາມຄິດລິເລີ່ມຂອງຫວຽດນາມທີ່ ອາຊຽນ, ເອເປກ, ເອເຊມ... ລ້ວນແຕ່ໄດ້ຮັບການສະໜັບສະໜູນຈາກເພື່ອນມິດ ແລະ ຄູ່ຮ່ວມມືຕ່າງໆ. ພວກເຮົາໄດ້ປະຕິບັດເປັນຢ່າງດີ ພາລະບົດບາດເປັນສະມາຊິກຂອງບັນດາອົງການທີ່ສຳຄັນຂອງສະຫະປະຊາຊາດ, ຄື ສະພາສິດທິມະນຸດ, ຄະນະກຳມະການມໍລະດົກໂລກ, ສະພາເສດຖະກິດ - ສັງຄົມຂອງສະຫະປະຊາຊາດ (ECOSOC), ຄະນະກຳມະການບໍລິຫານ ຢູເນດໂກ... ເປັນເທື່ອທຳອິດທີ່ຜູ້ຕາງໜ້າຂອງຫວຽດນາມ ໄດ້ຮັບການເລືອກຕັ້ງເຂົ້າໃນຄະນະກຳມະການກົດໝາຍສາກົດ (ILC). ວຽກງານທີ່ກະກຽມໃຫ້ແກ່ ປີເອເປດ ຫວຽດນາມ 2017 ກໍ່ໄດ້ສຳເລັດຜົນໂດຍພື້ນຖານ; ຫົວຂໍ້ທີ່ຫວຽດນາມວາງອອກແມ່ນ “ສ້າງກຳລັງໜູນໃໝ່, ພ້ອມກັນເພີ່ມພູນຄູນສ້າງອະນາຄົດຮ່ວມກັນ” ໄດ້ຮັບການຮັບຮອງ ແລະ ສະໜັບສະໜູນຢ່າງຕັ້ງໜ້າ ຂອງປະເທດສະມາຊິກຕ່າງໆ. ໃນບັນດາກົນໄກຮ່ວມມືທາງດ້ານການປ້ອງກັນຊາດ, ປ້ອງກັນຄວາມສະຫຫງົບ ແລະ ບັນດາຂົງເຂດອື່ນໆ, ພວກເຮົາໄດ້ມີການເຂົ້າຮ່ວມຢ່າງເລິກເຊິ່ງ, ແທດຈິງກ່ວາເກົ່າ, ເປັນຕົ້ນແມ່ນໃນບັນດາເວທີປາໄສທີ່ ອາຊຽນ ເປັນຜູ້ຮັບຜິດຊອບ, ຄື ກອງປະຊຸມລັດຖະມົນຕີກະຊວງປ້ອງກັນປະເທດບັນດາປະເທດ ອາຊຽນ (ADMM), ກອງປະຊຸມຜູ້ບັນຊາການຕຳຫຼວດ ອາຊຽນ (ASEANAPOL)...
ທີຫ້າ, ພວກເຮົາໄດ້ຜັນຂະຫຍາຍ “ຍຸດທະສາດສັງລວມກ່ຽວກັບການເຊື່ອມໂຍງສາກົນຮອດປີ 2020, ວິໄສທັດເຖິງປີ 2030” ໃນທຸກຂົງເຂດ. ຫວຽດນາມ ແລະ ບັນດາຄູ່ຮ່ວມມືໄດ້ລົງນາມໃນສັນຍາກ່ຽວກັບຄູ່ຮ່ວມມືຂ້າມປາຊີຟິກ (TPP) ຢ່າງເປັນທາງການ, ເລີ່ມຕົ້ນຜັນຂະຫຍາຍສັນຍາການຄ້າເສລີ (FTA) ຫວຽດນາມ - ສະຫະພັນເສດຖະກິດ ອາຊີ - ເອຣົບ ແລະ ສັນຍາຄູ່ຮ່ວມມື ແລະ ການຮ່ວມມື (PCA) ຫວຽດນາມ - ສະຫະພາບເອຣົບ (ອີຢູ) ແລະ ຈະລົງນາມໃນສັນຍາການຄ້າເສລີ (FTA) ຫວຽດນາມ - ອີຢູ (EVFTA) ຢ່າງເປັນທາງການ; ສືບຕໍ່ເຈລະຈາສັນຍາການຄ້າເສລີ (FTA) ທີ່ສຳຄັນອື່ນໆ, ຄືສັນຍາຄູ່ຮ່ວມມືເສດຖະກິດຮອບດ້ານຢູ່ພາກພື້ນ (RCEP), ສັນຍາການຄ້າເສລີ (FTA) ຫວຽດນາມ - ອິດສະຣາເອນ. ໃນປີທີ່ຜ່ານມາ, ຫວຽດນາມ ໄດ້ດຳເນີນການຂົນຂວາຍບັນດາປະເທດທີ່ໃຫ້ການຮັບຮອງ ຫວຽດນາມເປັນປະເທດທີ່ມີກົດລະບຽບເສດຖະກິດຕະຫຼາດ ເປັນຈຳນວນ 7 ປະເທດ, ໄດ້ເພີ່ມຈຳນວນປະເທດທີ່ຮັບຮອງຫວຽດນາມ ຂຶ້ນເປັນ 66 ປະເທດ. ການເຊື່ອມໂຍງສາກົນທາງດ້ານ ການເມືອງ - ການພົວພັນຕ່າງປະເທດ, ດ້ານການປ້ອງການຊາດ - ປ້ອງກັນຄວາມສະຫງົບ ກໍ່ໄດ້ໄປສູ່ລວງເລິກດ້ວຍການປະກອບສ່ວນຂອງຫວຽດນາມ ໃນບັນດາການເຄື່ອນໄຫວກ່ຽວກັບການຮັກສາສັນຕິພາບຂອງສະຫະປະຊາຊາດ, ບັນດາກົນໄກແລກປ່ຽນ, ປຶກສາຫາລື, ແລກປ່ຽນ, ຝຶກຊ້ອນຮ່ວມກັນໃນຂອບອາຊຽນ ແລະ ກັບບັນດາຄູ່ຮ່ວມມືໃຫຍ່, ຄື ຈີນ, ອາເມລິກາ, ຍີ່ປຸ່ນ, ອີນເດຍ, ຝຣັ່ງ...
ດ້ວຍບັນດາທິດທາງໃຫຍ່ເທິງນີ້, ການຕ່າງປະເທດຂອງຫວຽດນາມໃນປີທີ່ຜ່ານມາ ໄດ້ມີການປະກອບສ່ວນຢ່າງຕັ້ງໜ້າ ເຂົ້າໃນການຮັກສາສະພາບແວດລ້ອມແຫ່ງຄວາມສັນຕິພາບສາກົນ, ອຳນວຍຄວາມສະດວກໃຫ້ແກ່ການພັດທະນາ, ປົກປັກຮັກສາເອກະລາດ, ອະທິປະໄດຂອງປະເທດຊາດໃຫ້ໝັ້ນຄົງ. ອາດຈະເວົ້າໄດ້ວ່າ, ໃນບັນດາຜົນງານລວມທາງດ້ານເສດຖະກິດໃນປີ 2016, ຄື ລວມຍອດມູນຄ່າສິນຄ້າສົ່ງນອກຂອງຫວຽດນາມ ບັນລຸ 175,9 ຕື້ໂດລາສະຫະລັດ, ເພີ່ມຂຶ້ນ 8,6%; ເງິນລົງທຶນຈາກຕ່າງປະເທດ FDI ໄດ້ປະມານ 15,8 ຕື້ໂດລາສະຫະລັດ, ເພີ່ມຂຶ້ນ 9%; ເປັນເທື່ອທຳອິດທີ່ຈຳນວນແຂກທ່ອງທ່ຽວສາກົນທີ່ມາຫວຽດນາມ ບັນລຸໄດ້ລະດັບສູງສຸດເປັນ 10 ລ້ານຄົນ, ເພີ່ມຂຶ້ນ 25% ທຽບກັບປີ 2015... ຜົນງານດັ່ງກ່າວກໍ່ມີການປະກອບສ່ວນອັນສຳຄັນຂອງການພົວພັນຕ່າງປະເທດ.
ກ້າວເຂົ້າສູ່ປີ 2017, ສະພາບການໂລກ ແລະ ພາກພື້ນອາດຈະມີຄວາມສັບສົນ ແລະ ຄາດເດົາຍາກກວ່າເກົ່າ. ມີຫຼາຍປະເທດຈະດຳເນີນການເລືອກຕັ້ງສະພາແຫ່ງຊາດ, ເຊິ່ງຈະມີການດັດປັບອັນແນ່ນອນກ່ຽວກັບຍຸດທະສາດການພັດທະນາ ແລະ ນະໂຍບາຍການພົວພັນຕ່າງປະເທດ. ສິ່ງເຫຼົ່ານັ້ນຈະສົ່ງຜົນກະທົບຕາມຫຼາຍທິດເຖິງສະພາບການໂລກ ແລະ ພາກພື້ນ, ໃນນັ້ນກໍ່ມີບັນດາບັນຫາທີ່ຕິດພັນກັບຄວາມສະຫງົບປອດໄພ ແລະ ການພັດທະນາຂອງຫວຽດນາມ, ຄື ສິ່ງແວດລ້ອມຢູ່ພາກພື້ນ, ພາລະບົດບາດເປັນໃຈກາງ ແລະ ຄວາມສາມັກຄີຂອງອາຊຽນ, ການຮັກສາສັນຕິພາບ, ສະຖຽມລະພາບ ແລະ ຄວາມວັດທະນາຖາວອນຢູ່ທະເລຕາເວັນອອກ... ພວກເຮົາຈະຢືນຕໍ່ໜ້າບັນດາສິ່ງທ້າທາຍໃໝ່. ແຕ່ ພວກເຮົາກໍ່ໄດ້ມີທ່າ ແລະ ກຳລັງແຮງໃໝ່. ສຳລັບການພົວພັນຕ່າງປະເທດ, ພວກເຮົາໄດ້ກໍ່ສ້າງເຄືອຂ່າຍຄູ່ຮ່ວມມືຍຸດທະສາດ, ຄູ່ຮ່ວມມືຮອບດ້ານທີ່ໝັ້ນຄົງພໍຄວນ ເພື່ອຮັກສາຖານະບົດບາດສາກົນຂອງປະເທດ ຕໍ່ໜ້າບັນດາການຜັນປ່ຽນຂອງສະພາບການ. ສິ່ງທີ່ຕ້ອງການແມ່ນການພົວພັນຕ່າງປະເທດຕ້ອງສືບຕໍ່ພະຍາມເປັນສອງເທື່ອ ດ້ວຍຈິດໃຈເປັນເຈົ້າການ, ຕັ້ງໜ້າ ແລະ ມີຫົວຄິດປະດິດສ້າງກວ່າອີກ.
ຕາມນັ້ນ, ທິດທາງຕົ້ນຕໍ່ຂອງການພົວພັນຕ່າງປະເທດໃນປີ 2017 ແມ່ນເຮັດໃຫ້ການພົວພັນກັບບັນດາປະເທດເຂົ້າສູ່ລວງເລິກ, ເພີ່ມລະດັບຄວາມແຊກຊ້ອນຜົນປະໂຫຍກັບບັນດາປະເທດເພື່ອນບ້ານໃກ້ຄຽງທີ່ມີຊາຍແດນຮ່ວມກັນຄື ລາວ, ກຳປູເຈຍ, ຈີນ, ກັນບັນດາປະເທດໃຫຍ່, ບັນດາປະເທດ ອາຊຽນ; ຜັນຂະຫຍາຍຢ່າງແຂງແຮງແຜນງານປະຕິບັດມະຕິສະບັບເລກທີ 06-NQ/TW ກ່ຽວກັບການປະຕິບັດຂະບວນວິວັດການເຊື່ອມໂຍງເສດຖະກິດສາກົນ ໃຫ້ມີປະສິດທິຜົນ; ຮັກສາຄວາມໝັ້ນຄົງທາງດ້ານການເມືອງ - ສັງຄົມ; ເປັນເຈົ້າການກະກຽມເພື່ອແກ້ໄຂຢ່າງຮຽບຮ້ອຍ ບັນດາບັນຫາທີ່ເກີດຂຶ້ນໃນການພົວພັນກັບປະເທດຕ່າງໆ.
ການເຄື່ອນໄຫວພົວພັນຕ່າງປະເທດທີ່ສຳຄັນກວ່າໝູ່ໃນປີ 2017 ແມ່ນ ສຳລັດເປັນຢ່າງດີພາລະບົດບາດຂອງປະເທດເຈົ້າພາບ ເອເປກ ແລະ ຍາດແຍ່ງຢ່າງມີປະສິດທິຜົນ ການເຄື່ອນໄຫວແຫ່ງນີ້ເພື່ອຊຸກຍູ້ການພົວພັນສອງຝ່າຍກັບບັນດາປະເທດ, ພິເສດແມ່ນກັບ ຈີນ, ອາເມລິກາ, ລັດເຊຍ, ຍິ່ປຸ່ນ, ແລະ ປະເທດທີ່ສຳຄັນຈຳນວນໜຶ່ງ; ຫັນບັນດາການເຄື່ອນໄຫວຫຼາຍຝ່າຍ, ບັນດາການເຄື່ອນໄຫວພົວພັນທາງການທູດຂັ້ນສູງ ໃຫ້ກາຍເປັນໂອກາດ ເພື່ອປະຕິບັດບັນດາຜົນປະໂຫຍດດ້ານຄວາມສະຫງົບປອດໄພ ແລະ ການພັດທະນາຂອງປະເທດຊາດ.
ເພື່ອປະຕິບັດສິ່ງດັ່ວກ່າວເທິງນີ້, ວຽກງານພົວພັນຕ່າງປະເທດປີ 2017 ຕ້ອງມີຄວາມເອົາໃຈໃສ່ຢ່າງສູງສຸດເຖິງການຜັນຂະຫຍາຍມະຕິກອງປະຊຸມສູນກາງພັກຄັ້ງທີ 4 ສະໄໝທີ XII ວ່າດ້ວຍ “ເພີ່ມທະວີການກໍ່ສ້າງ, ປັບປຸງພັກ; ສະກັດກັ້ນ, ຍູ້ຖວຍຄວາມຊຸດໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ, ບັນດາປະກົດການ “ຜັນປ່ຽນດ້ວຍຕົນເອງ”, “ປ່ຽນແປງດ້ວຍຕົນເອງ” ຢູ່ພາຍໃນ”, ຕິດກັບການປະຕິບັດ ຄຳສັ່ງເລກທີ 05-CT/TW ຂອງກົມການເມືອງສູນກາງພັກສະໄໝທີ XII ກ່ຽວກັບ “ຍູ້ແຮງການຮ່ຳຮຽນແລະປະຕິບັດຕາມແນວຄິດ ແລະ ຄຸນສົມບັດ, ແບບແຜນໂຮ່ຈີມິນ” - ນັກການທູດທີ່ມີຊື່ສຽງໂດ່ງດັງທັງດ້ານສະຕິປັນຍາ ແລະ ບຸກຄະລິກກະພາບ, ເພື່ອກໍໍ່ສ້າງຖັນແຖວພະນັກງານການພົວພັນຕ່າງປະເທດ ທີ່ທັງເກັ່ງກ້າສາມາດ ທັງຊຳນິຊຳນານ ເພື່ອຕອບສະໜອງຄວາມຮຽກຮ້ອງຕ້ອງການໃນໄລຍະທີ່ປະເທດເຊື່ອມໂຍງຢ່າງເລິກເຊິ່ງ ກວ້າງຂວາງເຂົ້າກັບພາກພື້ນ ແລະ ໂລກ. ພ້ອມນັ້ນ, ຕ້ອງມີຄວາມພະນາຍາມກວ່າອີກ ໃນການຍົກສູງປະສິດທິຜົນການປະສາສົມທົບລະຫວ່າງບັນດາຊ່ອງສາຍການພົວພັນຕ່າງປະເທດ, ລະຫວ່າງການພົວພັນຕ່າງປະເທດກັບ ເສດຖະກິດ, ການປ້ອງກັນຊາດ, ປ້ອງກັນຄວາມສະຫງົບ.
ພາຍໃຕ້ການນຳພາຢ່າງສະຫຼາດສ່ອງໃສຂອງພັກ, ດ້ວຍຄວາມພະຍາຍາມດັ່ງກ່່າວ, ພວກເຮົາເຊື່ອໝັ້ນວ່າ ການພົວພັນນຕ່າງປະເທດຈະເຮັດໄດ້ເປັນຢ່າງດີ ໜ້າທີ່ຂອງນັກຮົບຜູ້ນຳໜ້າໃນສະໄໝສັນຕິພາບ, ສືບຕໍ່ຮັບໃຊ້ດ້ວຍຄວາມຈົງຮັກພັກດີ ແລະ ມີປະສິດທິຜົນ ໃຫ້ແກ່ຜົນປະໂຫຍດຂອງປະເທດຊາດ, ເຖິງວ່າສະພາບການຈະມີຄວາມສັບສົນ, ຄາດເດົາຍາກປານໃດກໍ່ຕາມ./.
ໂດຍ ຟ້າມບິ່ງມິນ
ກຳມະການກົມການເມືອງສູນກາງພັກ,
ຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດ
--------------------------------
* ຫົວຂໍ້ໂດຍວາລະສານກອມມູນິດເປັນຜູ້ແຕ່ງ.
ບົດນີ້ໄດ້ລົງພິມໃນວາລະສານກອມມູນິດ ສະບັບທີ 892 (ເດືອນກຸມພາ 2017)